Anexa nr. 4

**CRITERIILE DE EVALUARE**

**a conformităţii persoanelor cu participaţiuni calificate**

Evaluarea conformității achizitorului potențial se realizează cu respectarea principiului proporționalității, care se aplică atît în ce privește structura și complexitatea informațiilor solicitate întru realizarea evaluării, cît și în ce privește procedura de evaluare propriu – zisă.

**I. Reputaţia potenţialului achizitor**

**1.** Evaluarea reputaţiei achizitorului potenţial presupune evaluarea integrității şi competenţei profesionale.

**2.** Dacă potenţialul achizitor este o persoană juridică, cerinţele de integritate şi competență profesională trebuie îndeplinite atît de persoana juridică, cît şi de persoanele care asigură conducerea persoanei juridice respective.

**3.** La evaluarea integrităţii potenţialului achizitor se iau în considerare, în măsura în care prezintă relevanță, următoarele aspecte și situații:

a) existenţa unei condamnări pentru infracţiuni economice, infracțiuni contra bunei desfășurări a activității în sfera publică, infracțiuni de corupție;

b) existența unor sancţiuni contravenţionale pentru contravenții în domeniul economic;

c) măsuri şi sancţiuni aplicate de orice autoritate de supraveghere sau organism profesional în domeniul economic;

d) orice indiciu că achizitorul potenţial nu a fost transparent, deschis şi cooperant în relaţia sa cu autorităţile de reglementare, inclusiv orice indiciu că acesta a încercat să evite evaluarea în cadrul unei proceduri de autorizare a unei entităţi reglementate, a ignorat cu bună ştiinţă obligaţiile de notificare prevăzute de legislaţie privind achiziţiile în domeniul financiar sau a încercat să evite evaluarea prudenţială prin care trebuia să treacă în calitate de potenţial acţionar cu participaţiuni calificate;

e) achizitorului potenţial i s-a refuzat aprobarea, înregistrarea, autorizarea sau licenţierea unei activități reglementate sau a calităţii de persoană cu funcție de răspundere ori i-a fost revocată, retrasă, exclusă sau radiată o asemenea aprobare, înregistrare, autorizare, licenţiere sau calitate de către un reglementator sau organism guvernamental;

f) achizitorul potenţial a fost demis sau exclus dintr-o poziţie de trust, dintr-o relaţie fiduciară sau o situaţie similară ori i s-a cerut demisia sau retragerea dintr-o asemenea poziţie;

g) achizitorul potenţial are interdicţie de a ocupa o funcţie de conducere într-o persoană juridică.

**4.** Se consideră că potenţialul achizitor, supravegheat de C.N.P.F. sau de o altă autoritate competentă de supraveghere din Republica Moldova, corespunde cerinţelor de integritate şi de competenţă profesională dacă sunt îndeplinite următoarele:

a) achizitorul potenţial este o persoană fizică sau juridică deja considerată cu bună reputaţie în calitate de acţionar cu participaţiune calificată al altei instituţii financiare care este supravegheată de C.N.P.F. ori de o altă autoritate competentă de supraveghere din Republica Moldova;

b) achizitorul potenţial este o persoană fizică care deja conduce efectiv activitatea societăţii vizate sau a altei instituţii financiare supravegheate de C.N.P.F. ori de o altă autoritate competentă de supraveghere din Republica Moldova; sau

c) achizitorul potenţial este o persoană juridică reglementată şi supravegheată de C.N.P.F. sau de o altă autoritate competentă de supraveghere din Republica Moldova.

**5.** Evaluarea competenţei profesionale a potenţialului achizitor cuprinde competenţa în administrare (competenţa managerială) şi competenţa în domeniul activităţilor financiare desfăşurate de societatea vizată (competenţa tehnică).

**6.** Competenţa managerială poate fi evaluată avînd în vedere experienţa anterioară a achizitorului potenţial în achiziţionarea şi administrarea deţinerilor în societăţi comerciale, care trebuie să demonstreze competenţă, imparţialitate, diligenţă profesională şi respectarea standardelor relevante.

**7.** Competenţa tehnică poate fi evaluată avînd în vedere experienţa anterioară a potenţialului achizitor în funcţionarea şi administrarea societăţilor comerciale din domeniul financiar în calitate de acţionar aflat în poziţie de control sau ca persoană care a condus efectiv activitatea unei societăţi comerciale din domeniul financiar. În acest caz, experienţa trebuie să demonstreze competenţă, imparţialitate, diligenţă profesională şi respectarea standardelor relevante.

**8.** Dacă potenţialul achizitor este o persoană juridică, evaluarea competenţei profesionale acoperă atît persoana juridică, cît şi persoanele care asigură conducerea persoanei juridice respective.

**9.** La evaluarea competenţei profesionale se ia în considerare influenţa pe care potenţialul achizitor intenţionează să o exercite asupra societăţii vizate.

**10.** Recunoaşterea de către C.N.P.F. sau de către o autoritate competentă de supraveghere a îndeplinirii anterior a cerinţelor de competenţă profesională de către un potenţial achizitor pentru o instituţie financiară cu un obiect de activitate specific nu înseamnă în mod necesar că acel achizitor poate dispune de competenţă profesională pentru a conduce societatea vizată.

**II. Reputaţia şi experienţa persoanelor care vor administra activitatea societăţii**

**1.** Evaluarea reputaţiei şi a experienţei persoanelor care vor administra activitatea societăţii vizate, ca rezultat al achiziţiei propuse, se efectuează atunci cînd:

a) potenţialul achizitor este în măsură să numească persoanele care vor administra activitatea societăţii vizate;

b) potenţialul achizitor a identificat deja persoanele care vor fi numite conducători ai societăţii vizate.

**2.** Dacă persoanele pe care achizitorul potenţial intenţionează să le numească conducători ai societăţii vizate nu sunt corespunzătoare, proiectul de achiziţie se respinge.

**III. Stabilitatea financiară a potenţialului achizitor, avîndu-se în vedere, în special, tipul de activitate pe care intenţionează să-l desfăşoare societatea**

**1.** Evaluarea stabilităţii financiare a potenţialului achizitor urmăreşte stabilirea capacității achizitorului de a finanţa participaţiunea sa şi de a menţine o structură financiară solidă, precum și de a asigura o administrare sigură şi prudentă a societăţii vizate, de regulă, pentru următorul an.

**2.** În situaţia în care din analiza efectuată pe baza informaţiilor primite rezultă că este posibil ca achizitorul potenţial să întîmpine dificultăţi financiare pe perioada procesului de achiziţie sau în următorul an, proiectul de achiziţie se respinge.

**3.** Procesul de evaluare poate fi influenţat de natura şi originea potenţialului achizitor, fiind facilitat de cooperarea dintre C.N.P.F. și autorităţile competente de supraveghere din statul de origine.

**IV. Capacitatea societăţii de a respecta cerinţele prudenţiale prevăzute de legislația privind piața de capital**

**1.** La evaluarea capacităţii societăţii vizate de a respecta cerinţele prudenţiale care îi revin în temeiul legislației privind piaţa de capital, se au în vedere inclusiv:

a) cerinţele legate de capital, de guvernanţă, de verificare a conformităţii, administrare a riscului, audit intern, etc.;

b) stabilirea de către societatea vizată a unor reguli clare şi transparente aferente activităţii desfăşurate;

c) capacitatea potenţialului achizitor de a furniza societăţii vizate suportul financiar de care ar putea avea nevoie pentru tipul de activitate desfăşurată în prezent şi/sau preconizată a fi desfăşurată, capitalul suplimentar necesar de care ar putea avea nevoie pentru dezvoltarea activităţilor sale sau de a găsi alte soluţii pentru a răspunde cerinţelor societăţii vizate de suplimentare a fondurilor proprii.

**2.** Intenţia potenţialului achizitor cu privire la dezvoltarea societăţii, activitatea viitoare şi organizarea societăţii vizate, o evaluare a implicaţiilor financiare ale achiziţiei propuse şi o previziune pe termen mediu.

**V. Suspiciunea de spălare de bani sau de finanţare a unor acte de terorism**

**1.** Fondurile utilizate pentru achiziția participațiunii calificate în capitalul social al societății vizate trebuie să provină din surse legale, iar mecanismul de finanţare trebuie să fie transparent. În acest sens, se va demonstra cel puţin că fondurile respective nu sunt virate prin intermediul unor instituţii financiare care sunt supravegheate de către autorităţi competente din ţările necooperante și cu risc sporit în spălarea banilor şi finanţarea terorismului și/sau care nu dispun de norme suficiente privind combaterea spălării banilor şi finanţării terorismului.

**2.** Calitatea unui achizitor potenţial nu va fi considerată adecvată dacă:

a) achizitorul potenţial este suspectat de organele competente sau cunoscut ca fiind implicat în operaţiuni de spălare a banilor sau în tentative de acest fel, indiferent dacă acestea sunt legate sau nu de achiziţia propusă;

b) achizitorul potenţial este inclus în lista persoanelor fizice şi juridice şi/sau entităţilor suspecte sau cunoscute ca fiind implicate în săvîrşirea ori finanţarea actelor de terorism.

**3.** Achiziţia propusă poate fi refuzată chiar dacă nu există înregistrări în certificatele de cazier judiciar ori chiar dacă nu există motive întemeiate care să determine existenţa dubiilor cu privire la integritatea achizitorului potenţial, dacă prin achiziţia propusă există riscul de sporire a operaţiunilor de spălare a banilor sau de finanţare a terorismului.